b'\n_START_ARTICLE_\nKystvagt\n_START_PARAGRAPH_\nEn kystvagt er en myndighed, der har til opgave at patruljere i et lands territorialfarvand for at forhindre kriminalitet og ulykker. Kystvagten er s\xc3\xa5ledes ogs\xc3\xa5 ansvarlig for at redde skibbrudne folk p\xc3\xa5 havet. De fleste kystvagter opererer med skibe og b\xc3\xa5de, og ofte ogs\xc3\xa5 luftfart\xc3\xb8jer som helikoptere og patruljefly._NEWLINE_Kystvagttjenesten kan h\xc3\xb8re direkte under en stats milit\xc3\xa6r, som f.eks. i Norge, hvor opgaven varetages af en afdeling af Sj\xc3\xb8forsvaret. I USA udg\xc3\xb8r kystvagten sin egen gren indenfor milit\xc3\xa6ret. Kystvagten kan ogs\xc3\xa5 v\xc3\xa6re en civil styrelse som den svenske Kustbevakningen._NEWLINE_Ud over livredning har mange kystvagter opgaver med s\xc3\xb8m\xc3\xa6rkning, politiopgaver til s\xc3\xb8s, gr\xc3\xa6nsekontrol, milj\xc3\xb8v\xc3\xa6rn og tilsyn med s\xc3\xb8farten.'